text: Mand frarøvet sin bil på rasteplads 
  31 juli 2010 kl. 06.17
  En 34-årig mand blev truet med en skruetrækker og frarøvet sin bil på en rasteplads ved Vejle.
  En 34-årig mand fik en ubehagelig oplevelse, da han var stoppet ind på en rasteplads ved Daugård ved Vejle for at gå på toilettet. Da han kom ud igen blev han mødt af to mænd, der truede ham med en skruetrækker.
   - De forlangte at få hans pung, mobiltelefon og nøglerne til hans bil. Derefter fik han besked på at gå ind i skoven og fortsætte med at gå, fortæller vagtchefen ved Sydøstjyllands Politi.
  Da han gik ind i skoven, hørte han de to mænd køre væk i bilerne, og han blev selv senere samlet op af et ældre ægtepar, hvorefter han slog alarm.
  Røverne kørte selv i en gul kassevogn - muligvis en Mercedes Sprinter - med sort skrift på siden. Skriften og nummerpladerne tyder på, at de kom fra Østeuropa.
  Den røvede bil er en sort Dodge Caliber med registreringsnummeret VP 95 834. Den har desuden flere klistermærker med reklame for Jysk Data Center.
  